**בית העלמין קריית שאול** הוא בית קברות בתל אביב. בית העלמין שוכן בסמוך לשכונת קריית שאול שעל שמה הוא קרוי, מערבית לדרך משה סנה ודרומית לכפר הירוק. גבולותיו הצפוני והמערבי הם גבול תחום השיפוט של תל אביב עם רמת השרון. שטחו של בית העלמין 320 דונם, ונטמנו בו כ-86,000 נפטרים. בצדו המזרחי של בית העלמין נמצא בית עלמין צבאי גדול ובית עלמין שומרוני קטן.

היסטוריה
--------

ראשיתו של בית העלמין ב-1943, אז העלה יו"ר המועצה הדתית של תל אביב, דוד צבי פנקס, את הצורך במציאת אדמות לקבורה, בשל החשש שבבית הקברות נחלת יצחק לא יוותרו מספיק מקומות. יו"ר ועד החברה קדישא, זלמן מייזל, פתח במשא ומתן לרכישת הקרקעות, וההליך הושלם ב-1949. בשנים הראשונות חל עיכוב בפעילות בית העלמין, עקב התנגדותו של אגף התכנון במשרד הפנים, אך בסופו של דבר התאפשר המשך פעילותו. 

על שער הכניסה לבית העלמין עדיין מתנוסס שלט לאמור "בית העלמין המרכזי", אך בשל התמעטות מקומות הקבורה במקום נחנך ב-1991 בית העלמין ירקון, בסמוך לפתח תקווה, וזה ירש את מקומו של בית העלמין קריית שאול כבית הקברות המרכזי של גוש דן. בבית העלמין קריית שאול עדיין נקברים נפטרים, אך הוא מוגדר על ידי המוסד לביטוח לאומי כ"בית עלמין סגור", המאפשר גביית דמי קבורה גבוהים.

בדומה לבתי קברות אחרים בישראל, גם בבית הקברות קריית שאול הוקמו אנדרטאות לזכר קורבנות השואה. מתחת לחלק מהן נטמנו אפר ועצמות שהובאו ממחנות ההשמדה. באנדרטאות: אנדרטאות ליהודי בריסק, בוקובינה, מינסק וקרקוב. במקום גם חלקה בה נטמנו "חסידי אומות העולם" ונרצחים בפעולות טרור, ובסמוך לשער הכניסה לבית הקברות קבורים חמישה מהנרצחים בטבח הספורטאים באולימפיאדת מינכן.
במקום גם קבר אחים לשרידי גופות הנספים בהפלת מטוס אל על בשמי בולגריה ב-1955.

מגדל הקבורה הרוויה
------------------

ב-1999 נוספו בבית העלמין חלקות של קבורה רוויה בצידו הצפון-מערבי של האתר. במקום הוקם מבנה בן שלוש קומות שצורתו כשל פירמידה מדורגת, ובין קומותיה מקשרים כבש משופע וגרם מדרגות. קומות המבנה מחולקות לאולמות קבורה מוצלים, ופירים שבהם צמחייה מחדירים אליהן אור שמש. הקבורה מתבצעת ב"כוכים" כדוגמת "קברות הסנהדרין", וניתן לרכוש במקום "אחוזות משפחתיות".

בית הקברות הצבאי
----------------

 ערך מורחב – **בית הקברות הצבאי קריית שאול**  

בצדו הצפון מזרחי של בית הקברות נמצא בית עלמין צבאי גדול, שהקבורה בו החלה ב-1951, בו קבורים יותר מ-3,000 חללים ובו גם חלקה לחללי משטרת ישראל.

בית העלמין השומרוני
-------------------

מזרחית לבית העלמין ודרומית לבית העלמין הצבאי נמצא בית עלמין שומרוני קטן. שער בית העלמין, הנמצא מדרום לשער בית העלמין הצבאי, נעול בדרך כלל.

גלריית תמונות
-------------

* מראה כללי של בית הקברות ממרומי מגדל הקבורהמראה כללי של בית הקברות ממרומי מגדל הקבורה
* רחבת הכינוס סמוך לכניסהרחבת הכינוס סמוך לכניסה
* רחבת הטקס בבית הקברות הצבאי קריית שאולרחבת הטקס בבית הקברות הצבאי קריית שאול
* החלקה הצבאית של בית העלמיןהחלקה הצבאית של בית העלמין
* שורת אנדרטאות לזכר קהילות שנספו בשואהשורת אנדרטאות לזכר קהילות שנספו בשואה
* אנדרטה לזכר בני קהילת בריסק שנספו בשואהאנדרטה לזכר בני קהילת בריסק שנספו בשואה
* אנדרטאות לזכר בני קהילות ראדום ונובוגרודקאנדרטאות לזכר בני קהילות ראדום ונובוגרודק
* אנדרטאות לזכר בני קהילות וילנה ווולוז'יןאנדרטאות לזכר בני קהילות וילנה ווולוז'ין
* מראה בית העלמין השומרוני המוזנחמראה בית העלמין השומרוני המוזנח
* חלקת ילדים מוזנחתחלקת ילדים מוזנחת
* חלקת ילדים ששוקמה על ידי חברה קדישאחלקת ילדים ששוקמה על ידי חברה קדישא
* מראה כללי של מגדל הקבורהמראה כללי של מגדל הקבורה
* הכניסה אל מגדל הקבורההכניסה אל מגדל הקבורה
* כוכי קבורה רוויהכוכי קבורה רוויה

ראו גם
------

* אישים הקבורים בבית הקברות קריית שאול

קישורים חיצוניים
----------------

ויקישיתוף מדיה וקבצים בנושא **בית העלמין קריית שאול** בוויקישיתוף
* בית העלמין קריית שאול באתר חברה קדישא תל אביב
* בית העלמין קריית שאול, באתר BillionGraves

הערות שוליים
------------

1. ↑  בית העלמין הצבאי קריית שאול באתר "יזכור"
2. ↑  הדף "מנהגי אבלות" באתר הקהילה השומרונית בישראל